Zagrebački gradonačelnik jutros je okupljenim novinarima dao obećanje kako će mega projekt Grad u Gradu, popularno nazvan Manhattan 365, biti dovršen za četiri godine. Kako bi dao veću težinu ovom obećanju dao je ovjeriti svoju izjavu kod javnog bilježnika da će se spaliti na Kozari Bronxu ako projekt Manhattan ne bude gotov do 2023. godine.

Novinari su podsjetili gradonačelnika i na obećanje koje im je dao 2001. da će se spaliti na Jakuševcu za četiri godine ukoliko ga ne sanira, no to obećanje nije ispunio zbog čega je razočarao brojne građane koji su se nadali kako će najveći komunalni problem ovog grada izgorjeti na Jakuševcu. Bandić im je objasnio kako je ovo potpuno drugačija situacija, jer je sada svoje obećanje ovjerio kod javnog bilježnika.

Znate kako kažu: Neovjereno obećanje, ludom radovanje – objasnio je Bandić

Priča o Kozari Bronxu stara je kao Biblija, ili u ovom slučaju, stara je kao i priča o sanaciji Jakuševca. Svi znaju za nju ali nitko se ne sjeća tko ju je prvi ispalio. No za razliku od Manhattana 365 u kojeg treba uložiti preko pola milijarde eura kako bi dostigao standard Newyorkškog Manhattana, u Kozari Bronx ne treba ulagati niti kune, jer on je već sustigao svog prekooceanskog imenjaka. Kako bi se čitavo obećanje uspješno realiziralo, potrebno je otvoriti tek jednu manju spalionicu otpada.